題鄭柏窗所藏蓮社圖
作者：陳深
朝代：宋

paragraphs: 白蓮生清池，至潔塵不汙。
當時取名社，亦以清凈故。
樂國初無有，莽莽果何處。
陶公寄醉鄉，蓋深得其趣。
公何挽不入，謝何推不去。
遠師信高識，心雜固不取。
盜循彼何人，一見乃深許。
士固未易知，身名期歲暮。
遺風驚千祀，流落見緗素。
永懷名山遊，樂與善人遇。
匡廬青拂天，江水日東騖。
我將解世纏，已辦登山具。
載酒酹淵明，問津桃源路。